Poreč, 30. rujna 2024.

- SREDSTVIMA JAVNOG INFORMIRANJA

**Poreč protekli vikend bio ispunjen gostima i događanjima**

Proteklog vikenda Poreč je ponovno bio epicentar brojnih atraktivnih događanja, privlačeći velik broj posjetitelja i sudionika iz Hrvatske i svijeta. Turistička posezona nastavlja se bogatim programom koji uključuje vrhunske sportske manifestacije, koncerte, eno-gastronomske doživljaje i sadržaje za sve generacije.

Od 19. do 29. rujna Park Olge Ban, sa svojom čarobnom atmosferom i prirodnom ljepotom, bio je srce prvog **Vinskog grada u Poreču**. Ovaj prekrasni zeleni kutak pretvorio se u vinsku oazu, gdje su posjetitelji mogli uživati u opuštajućim večerima pod krošnjama, okruženi šarmantnim ambijentom parka. U ovih deset dana, park je postao omiljeno okupljalište ljubitelja vina, koji su osim u poznatim vinskim etiketama, imali priliku otkriti raznolikost i bogatstvo istarske vinske ponude, kao i vina iz ostatka Hrvatske i inozemstva. Dio ovogodišnjeg Vinski grada bile su vinarije: AB Vina, Cattunar, Franc Arman, destilerija Rossi, Matić, Marčeta, OPG Kadum Ivan, Poletti, Vina Laguna, udruga IQ istrian quality, Štampar, Vinarija Kutjevo, Tikveš, Astoria I Lillet. Osim bogate ponude vina, obožavatelji su uživali u ponudi koktela Cocktail House by Roto, Erdinger ponudi piva, te gastro delicijama koje su savršeno zaokružile nezaboravna druženja u Vinskom gradu.

Povodom Svjetskog dana turizma, u petak, 27. rujna, održana je završna večer ovogodišnjih **Koncerata u Eufrazijani** i to u znaku obilježavanja 70 godina djelovanja Zagrebačkih solista, najuglednijeg hrvatskog komornog ansambla. Ovaj dvanaesteročlani sastav održao je koncert u Eufrazijevoj bazilici, čime je zaključena bogata i uspješna sezona porečkog festivala klasične glazbe.

Koncerti u Eufrazijani, kao jedan od najstarijih festivala klasične glazbe u Hrvatskoj, i ove su godine potvrdili svoju važnu ulogu u kulturno-turističkoj ponudi Poreča. Turistička zajednica grada Poreča nastavila je s njegovim sustavnim podržavanjem, a završni koncert organiziran povodom Svjetskog dana turizma bio je sjajan spoj tradicije, kulture i turizma. Dodatno, TZ je poklonio i još besplatnu šetnju kroz povijest Poreča **„La mula de Parenzo Tours“**. Tako su se, uz interpretaciju popularne glumačke družine iz pulskog Teatra Naranča, sudionici pobliže upoznali s neslužbenom himnom Poreča, ali i sa zanimljivim događajima i osobama iz prošlosti Poreča unatrag stotinu i više godina.

**Valamar Cup**, međunarodni turnir u hrvanju, ugostio je natjecatelje iz 19 zemalja. U sportskoj dvorani Finida održane su borbe na najvišoj razini, a turnir je još jednom pokazao Poreč kao destinaciju u kojoj se uspješno organiziraju sportski događaji međunarodnog karaktera.

U subotu, 28. rujna biciklistički spektakl **Istra300** okupio je u Poreču sudionike iz preko 30 zemalja, koji su tijekom utrke imali priliku istražiti jedinstvene prirodne ljepote Istre. Ova sportska manifestacija ne samo da promovira Istru kao destinaciju za aktivni odmor, već i doprinosi popularizaciji biciklizma kao rekreativne aktivnosti te pretvara Poreč u centar svjetskog biciklizma. Start i cilj ovog cestovnog biciklističkog maratona bio je u Poreču.

Direktor Turističke zajednice grada Poreča, **Nenad Velenik**, istaknuo je: "*Ponosni smo što naš grad može ugostiti ovako raznolike i kvalitetne događaje. Ovaj vikend bio je savršen primjer kako Poreč može spojiti sport, kulturu i gastronomiju u jedinstvenu turističku ponudu. Veselimo se nadolazećim događanjima i nastavku uspješne sezone.*"

**Što nas očekuje ovaj tjedan?**

Poreč nastavlja s bogatim programom događanja i ovoga tjedna.

U srijedu, 2. listopada u 20 sati porečko kazalište ugostit će stand up komediju **Ivan Šarić - Best of 1984-2023.**, za koji vlada veliki interes te su sve ulaznice već rasprodane. Svi posjetitelji Pučkog otvorenog učilišta Poreč u ovom tjednu mogu uživati i u izložbama **Davora Klimana** – Seccozidi u Maloj galeriji i **Tomislava Buntaka** - Balade Mediterana u galeriji Zuccato.

Klub Padel Poreč **6. listopada** organizira **1. Memorijal „Luka Otočan“**, prvi padel turnir u čast velikog ljubitelja ovog sporta. Prihodi ovog humanitarnog turnira idu Lukinim roditeljima koji će ih proslijediti humanitarnoj udruzi po njihovom izboru. Uz humanitarni karakter i sjećanje na Luku, turnir će imati i pravi natjecateljski karakter. Pobjednik osvaja pehar koji mora vratiti sljedeće godine. Pravo trajnog vlasništva nad peharom dobivaju igrači padela koji uspiju tri godine za redom osvojiti naslov najboljeg.

Do subote, 6. listopada Poreč je domaćin međunarodnog teniskog turnira **Champions Bowl Tennis** koji je ove godine okupio rekordan broj sudionika iz cijelog svijeta. Radi se o teniskom turniru koji okuplja talentiranu djecu od 9 do 16 godina.

Subota i nedjelja, rezervirani su za Europsko regionalno jet ski prvenstvo **Alpe Adria Jet Ski Tour 2024 - GP Poreč** koji ćeoživjeti uvalu Peškera i dovesti najbolje natjecatelje iz desetak regionalnih zemalja. Riječ je o događanju koji kombinira brzinu, vještinu i energiju uz neprestanu akciju, adrenalin i nevjerojatne akrobatske performanse.

Molimo Vas da priopćenje objavite u Vašem mediju.

**TURISTIČKA ZAJEDNICA GRADA POREČA**